AFGØRELSE Nr. 6 TRUFFET AF AVS-EF-MINISTERRÅDET af 20. december 1995 om de overgangsforanstaltninger, der skal gælde fra den 1. januar 1996 (95/584/EF)

AVS-EF-MINISTERRÅDET HAR -

under henvisning til fjerde AVS-EF-konvention, der blev undertegnet i Lomé den 15. december 1989, i det følgende benævnt »konventionen«, særlig artikel 366, stk. 1 og 2, og

ud fra følgende betragtninger:

Nævnte konvention er indgået for en periode på ti år regnet fra den 1. marts 1990; der er imidlertid åbnet mulighed for at ændre dens bestemmelser ved en midtvejsrevision;

i medfør af denne mulighed blev der den 4. november 1995 undertegnet en aftale på Mauritius om ændring af konventionen;

der bør som overgangsforanstaltning, der gælder indtil nævnte aftales ikrafttræden, vedtages bestemmelser, som gør det muligt at gennemføre nogle af ændringerne af konventionen førtidigt -

TRUFFET FØLGENDE AFGØRELSE:

Artikel 1

Følgende bestemmelser i aftalen om ændring af fjerde AVS-EF-konvention anvendes førtidigt pr. 1. januar 1996:

a) de almindelige bestemmelser vedrørende AVS-EF-samarbejdet, nærmere bestemt mål og principper for samarbejdet samt institutioner, som omhandlet i første del, kapitel 1, 2 og 5

b) bestemmelserne om områderne for samarbejdet som omhandlet i anden del

c) bestemmelserne om handelssamarbejdet som omhandlet i tredje del, afsnit I

d) bestemmelserne om ordningen for stabilisering af eksportindtægterne som omhandlet i tredje del, afsnit II, kapitel 1, samt i bilag XLVI

e) bestemmelserne om programmering som omhandlet i artikel 281, 282, 283 og 284

f) artikel 364 om Sydafrikas tiltrædelse

g) artikel 364a om Somalias tiltrædelse

h) artikel 366a om de foranstaltninger, der skal træffes, dersom et væsentligt punkt i konventionen krænkes

i) bestemmelserne om definition af begrebet »varer med oprindelsesstatus« og om metoder for administrativt samarbejde som omhandlet i protokol nr. 1 og i de dertil knyttede bilag under hensyn til ændringerne i toldnomenklaturen med virkning fra 1. januar 1996

j) bestemmelserne om oksekød som omhandlet i protokol nr. 7

k) bestemmelserne om bæredygtig forvaltning af skovens ressourcer som omhandlet i protokol nr. 10.

Artikel 2

AVS-staterne, medlemsstaterne og Fællesskabet træffer hver for sit vedkommende foranstaltninger til at gennemføre denne afgørelse.

Artikel 3

Gennemførelsen af det finansielle og faglige samarbejde i henhold til første finansprotokol vedrørende fjerde AVS-EF-konvention fortsætter under de samme vilkår som dem, der var fastsat i teksten til konventionen, før denne blev revideret.

Gennemførelsen af ordningen til stabilisering af eksportindtægterne for anvendelsesåret 1994 og de foregående anvendelsesår i henhold til første finansprotokol vedrørende fjerde AVS-EF-konvention fortsætter under de samme vilkår som dem, der var fastsat i teksten til konventionen, før denne blev revideret.

Artikel 4

Denne afgørelse træder i kraft den 1. januar 1996.

Den gælder, indtil de nye bestemmelser på de samme områder er trådt i kraft.

Den gælder dog fortsat efter denne dato for parter, der har undertegnet den reviderede konvention, men endnu ikke deponeret deres ratifikationsinstrument på denne dato, og dette varer ved, indtil den reviderede konvention gælder for disse parter i henhold til artikel 360, stk. 3.

Udfærdiget i Bruxelles, den 20. december 1995.

På AVS-EF-Ministerrådets vegne

J. L. DICENTA BALLESTER

Formand